作者:陳允平
標題:蘭陵王
內容:楚天碧。秋晚塵清禁陌。朝雞靜，班退曉墀，回馬金門漏猶滴。千官佩如織。來作黃扉壽客。黑頭相，玉虹紫貂，親奉春慈拜南極。叢萱燕堂北。正靄護犀帷，香泛鮫額。瑤池女伴駐鸞翼。擁歌袖籠翠，舞韉鋪錦，屏開家慶怎畫得。想人在仙宅。今夕。是何夕。正月滿槐廳，涼透杶席。黃花滿地弄寒色。喜蛩雨初霽，雁風又息。龍樓宣勸，萬歲裡、宴太液。